**PRAVO NA PRISTUP INFORMACIJAMA**

**I.Povijesni razvoj**

Hrvatski sabor je na sjednici održanoj dana 15. listopada 2003. godine donio Zakon o pravu na pristup informacijama (dalje u tekstu Zakon). Izmjene i dopune Zakona su donesene na sjednici Hrvatskog sabora 10. prosinca 2010. godine. Odlukom Ustavnog suda Republike Hrvatske ukinut je Zakon o izmjenama i dopunama Zakona radi izostanka Ustavom propisane većine pri njegovom donošenju, odnosno radi utvrđene njegove formalne protuustavnosti. Hrvatski sabor usvojio je dana 15. veljače 2013. godine novi Zakon, a dana 15. srpnja 2015. godine Hrvatski sabor je usvojio Zakon o izmjenama i dopunama Zakona.

**II. Povjerenik za informiranje**

Povjerenika za informiranje kao neovisno tijelo za zaštitu prava na pristup informacijama bira na temelju članka 35. Zakona o pravu na pristup informacijama Hrvatski sabor na vrijeme od pet godina uz mogućnost ponovnog izbora. Povjerenik je u svom radu samostalan i neovisan, te je za svoj rad odgovoran Hrvatskom saboru. Na Povjerenika se na odgovarajući način primjenjuju odredbe Zakona o obvezama i pravima državnih dužnosnika. Povjerenik ne može biti pozvan na odgovornost, pritvoren ili kažnjen za izraženo mišljenju i poduzete radnje u okviru svog djelokruga rada, osim ako se radi o kršenju zakona od strane Povjerenika koje predstavlja kazneno djelo. Hrvatski sabor na sjednici održanoj dana 25. listopada 2013. godine izabrao je dr.sc. Anamariju Musa za Povjerenicu za informiranje. Oduka o izboru objavljena je u “Narodnim novinama” , broj 131, dana 30.10.2013. godine.

**III. Postupak ostvarivanja prava**

Zakon o pravu na pristup informacijama  daje svim domaćim i stranim fizičkim i pravnim osobama,  na jednak način i pod jednakim uvjetima  pravo na pristup informacijama.  Pravo na pristup informaciji ostvaruje se podnošenjem zahtjeva tijelu javne vlasti. Tijelo javne vlasti će odlučiti o zahtjevu za pristup informaciji najkasnije u roku od 15 dana od dana podnošenja urednog zahtjeva.

Korisnik ostvaruje pravo na pristup informaciji podnošenjem usmenog ili pisanog zahtjeva nadležnom tijelu javne vlasti. Ako je zahtjev podnesen usmeno ili putem telefona, sastavit će se službena bilješka, a ako je podnesen putem elektroničke komunikacije, smatrat će se da je podnesen pisani zahtjev.   
  
Pisani zahtjev sadrži:

-naziv i sjedište tijela javne vlasti kojem se zahtjev podnosi,

-podatke koji su važni za prepoznavanje tražene informacije,

-ime i prezime i adresu fizičke osobe podnositelja zahtjeva, tvrtku, odnosno naziv pravne osobe i njezino sjedište.

Podnositelj zahtjeva nije obvezan navesti razloge zbog kojih traži pristup informaciji, niti je obvezan pozvati se na primjenu ovog Zakona.

Na pristup informacijama u postupcima pred tijelima javne vlasti ne plaćaju se upravne i sudske pristojbe.

Ne smatra se zahtjevom za pristup informacijama traženje uvida u cjelokupni spis predmeta, objašnjenja ili uputa vezanih uz ostvarivanje nekog prava ili izvršavanje obveze, izrade analize ili tumačenja nekog propisa, kao ni stvaranje nove informacije.

U slučaju nepotpunog ili nerazumljivog zahtjeva tijelo javne vlasti će bez odgode pozvati podnositelja zahtjeva da ga ispravi u roku od pet dana od dana zaprimanja poziva za ispravak. Ako podnositelj zahtjeva ne ispravi zahtjev na odgovarajući način, a na temelju dostavljenog se ne može sa sigurnošću utvrditi o kojoj se traženoj informaciji radi, tijelo javne vlasti odbacit će zahtjev rješenjem.

**IV. Ponovna uporaba informacija**

Ponovna uporaba znači uporabu informacija tijela javne vlasti od strane fizičkih ili pravnih osoba, u komercijalnu ili nekomercijalnu svrhu različitu od izvorne svrhe za koju su informacije nastale, a koja se ostvaruje u okviru zakonom ili drugim propisom određenog djelokruga ili posla koji se uobičajeno smatra javnim poslom.

Razmjena informacija između tijela javne vlasti radi obavljanja poslova iz njihova djelokruga ne predstavlja ponovnu uporabu.

Svaki korisnik ima pravo na ponovnu uporabu informacija u komercijalne ili nekomercijalne svrhe, u skladu s odredbama Zakona o pravu na pristup informacijama.

**V. Korisni linkovi**

Poveznica za Povjerenika za informiranje

[**http://www.pristupinfo.hr/**](http://www.pristupinfo.hr/)

**Poveznica za Agenciju za zaštitu osobnih podataka**

[**http://azoo.hr/**](http://azoo.hr/)

**VI. Obrasci:**

****

****

****

****

****

****